Med hensyn til høst råder Michael Troelsgaard, Sagro, landmændene til at være meget opmærksomme på tørstofindholdet, når modningen nærmer sig. Han fortæller, at majsen høstes optimalt mellem 30-34 procent tørstof, men når tørhedsgraden først er oppe på 33-34 procent tørstof, kommer den lynhurtigt helt op på 40 procent, og det er for meget.
Knud R. Jensen, LandboNord, er enig i, at tørstofprocenten hurtigt kan stikke af, men understreger at man samtidig skal være opmærksom på, at kolberne er helt færdigudviklede og fyldt op med stivelse, før man høster, så man undgår saftafløb i siloen.
Ved optimal tørstofmængde ender stivelsen i koen
Med hensyn til ensilering af majsen gælder ifølge Michael Troelsgaard det sædvanlige råd med kort snitlængde og tynde lag.
Og kollegaen i Nordjylland understreger herudover, at det optimale i forhold til ensileringen er et tørstofindhold på 32-34 procent.
- Man skal tænke på, at majsen snittes i 1,5-2,0 cm. Og når det kommer op i en silo i 3 meters højde, så er der tryk på, og dermed kan saften presses ud og ende i siloen. Modsat knækker kurven midt i oktober, hvor modenhed og tørstofindhold bliver for højt. Da får majsen en lavere fordøjelighed, og så ryger stivelsen/ næringen bare i spalterne. Vi skal gerne have en kvalitet midt i, så stivelsen ender i koen, afslutter Knud R. Jensen.